CELEX: 32018R0258
Language: bg
Date: 2018-02-21 00:00:00
Title: Регламент за изпълнение (ЕС) 2018/258 на Комисията от 21 февруари 2018 година за изменение на Регламент за изпълнение (ЕС) № 725/2011 с цел адаптирането му към промяната в регламентираната изпитвателна процедура и опростяване на административните процедури за подаване на заявление и сертифициране (Текст от значение за ЕИП. )

22.2.2018   
               
               
                  BG
               
               
                  Официален вестник на Европейския съюз
               
               
                  L 49/1
               
            РЕГЛАМЕНТ ЗА ИЗПЪЛНЕНИЕ (ЕС) 2018/258 НА КОМИСИЯТА
      от 21 февруари 2018 година
      за изменение на Регламент за изпълнение (ЕС) № 725/2011 с цел адаптирането му към промяната в регламентираната изпитвателна процедура и опростяване на административните процедури за подаване на заявление и сертифициране
      (текст от значение за ЕИП)
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Регламент (ЕО) № 443/2009 на Европейския парламент и на Съвета от 23 април 2009 г. за определяне на стандарти за емисиите от нови леки пътнически автомобили като част от цялостния подход на Общността за намаляване на емисиите на CO2 от лекотоварните превозни средства (1), и по-специално член 12, параграф 2 от него,
      като има предвид, че:
      
                  (1)
               
               
                  Хармонизираната в световен мащаб процедура за изпитване на лекотоварни превозни средства (WLTP), определена в Регламент (ЕС) 2017/1151 на Комисията (2), беше приета от Комисията на 1 юни 2017 г. WLTP заменя новия европейски пътен цикъл (NEDC), определен в приложение XII към Регламент (ЕО) № 692/2008 на Комисията (3). От 2021 г. нататък, спазването на целите за емисиите на CO2, определени в Регламент (ЕО) № 443/2009, ще се проверява на базата на емисиите на CO2, определени в съответствие с процедурата WLTP. Считано от тази дата, и намаленията на емисии на CO2, вследствие на екологични иновации, следва да се определят с позоваване на WLTP.
               
            
                  (2)
               
               
                  За отразяване на промяната в регламентираната изпитвателна процедура и вземане в предвид на процедурата при определяне на корелацията за преобразуване на стойностите на CO2 на базата на WLTP в съответните стойности на CO2 по NEDC, определени в Регламент за изпълнение (ЕС) 2017/1153 на Комисията (4), е необходимо да се измени Регламент за изпълнение (ЕС) № 725/2011 на Комисията (5).
               
            
                  (3)
               
               
                  За да се осигури плавен преход от NEDC към WLTP, следва да бъде възможно да се подаде заявление за одобрение на новаторска технология като екологична иновация, позовавайки се на NEDC, до 31 декември 2019 г. и на WLTP, считано от датата на влизане в сила на настоящия регламент.
               
            
                  (4)
               
               
                  Въпреки че Комисията е издала над двадесет одобрения за екологични иновации, до 2017 г. внедряването от производителите на тези технологии в автомобилния парк на Европейския съюз беше доста ограничено. С цел да се насърчи по-широко внедряване на тези технологии и да се постигне най-високият потенциал за намаляване на емисиите на CO2 от пътнически леки автомобили, процесът на одобряване и сертифициране следва да бъде опростен.
               
            
                  (5)
               
               
                  Снижаване на прага на намаленията до 0,5 g CO2/km вероятно ще насърчи по-широкото внедряване на новаторски технологии, способни да намалят емисиите на CO2. За да се гарантира обаче, че тези намаления на CO2 действително се постигат, от основно значение е те да бъдат определени много точно. Поради това е необходимо да се направи оценка и да се определи количествено неопределеността, свързана с методите, които се използват за доказване на намаленията, и тази неопределеност да се вземе предвид, когато органът по одобряването сертифицира намаленията на емисиите на CO2. Целесъобразно е промяната на прага на намаленията да съвпадне с въвеждането на WLTP, и в резултат на това новият праг следва да се прилага за целите на заявленията, подадени с позоваване на WLTP.
               
            
                  (6)
               
               
                  За целите на доказване на намаленията на емисии на CO2, следва да е възможно изпитване на отделните компоненти в случаите, в които намаленията не зависят от превозното средство, като целта е да се подобри точността и да се опрости определянето на намаленията на CO2.
               
            
                  (7)
               
               
                  С оглед на опростяване на сертифицирането на намаленията на CO2, в заявлението за одобрение на дадена новаторска технология като екологична иновация заявителят следва да има възможност да предложи, в допълнение на подробната методика за изпитване с цел определяне на намаленията, опростен метод за оценка или предварително определени намаления на CO2. Когато се използват такива опростени методи или предварително определени намаления на CO2, намаленията, сертифицирани от органите по одобряването, следва да се определят по консервативен начин, като се отразява най-ниското демонстрирано ниво на намаления.
               
            
                  (8)
               
               
                  Технология, която от известно време вече е широко разпространена на пазара, не може да бъде считана за иновативна по смисъла на член 12 от Регламент (ЕО) № 443/2009 и не следва да отговаря на условията за определяне като екологична иновация. Поради това, с цел да се създадат правилните стимули, е целесъобразно да бъде заменена референтната 2009 година с динамична референтна година като базова линия за определяне на новаторството на дадена технология. Новата динамична референтна година следва да се прилага за заявленията, подадени от 1 януари 2020 г. нататък.
               
            
                  (9)
               
               
                  Когато Комисията установи въз основа на натрупания опит от оценяването на редица новаторски технологии с еднакви характеристики, че е доказано в достатъчна и решителна степен, че такива технологии отговарят на критериите за допустимост в член 12 от Регламент (ЕО) № 443/2009, или когато дадена новаторска технология не зависи от специфични за производителя параметри на превозното средство, следва да се предвиди възможност за одобряване на новаторската технология като екологична иновация с решение, което предоставя на всички производители възможността да сертифицират намаления на CO2 чрез позоваване на това решение, при условие че са спазени условията на решението.
               
            
                  (10)
               
               
                  Някои новаторски технологии изискват силни статистически доказателства в подкрепа на приеманията, направени в заявлението за одобрение на дадена новаторска технология като екологична иновация, и на параметрите, предложени в методиката за изпитване. За да може да се разполага с възможно най-широкия набор от данни, следва да е възможно дадена група от производители или доставчици да кандидатстват заедно. В такъв случай групата следва да има възможност да подаде заявление, включващо няколко доклада от проверка, когато това е необходимо по причини, свързани с поверителността или конкуренцията.
               
            
                  (11)
               
               
                  С цел да се гарантира, че сертифицираните намаления на CO2, използвани от производителите за постигане на целите, са верни, Комисията следва да може да действа бързо и да уведомява производителите, когато открие или бъде уведомена за отклонения или неточности в методиката за изпитване или в новаторската технология, които биха могли да повлияят на нивото на сертифицираните намаления.
               
            
                  (12)
               
               
                  Опитът показва, че може да се наложи коригиране на методиките за изпитване, определени в решенията за одобряване на екологични иновации, наред с другото, за да се отчете техническото развитие, или да се разшири обхватът на решението за одобряване до по-широк кръг от превозни средства. Поради това следва да бъде възможно както за първоначалния заявител, така и за Комисията, да инициират изменение на тези решения.
               
            
                  (13)
               
               
                  Поради това Регламент за изпълнение (ЕС) № 725/2011 следва да бъде съответно изменен.
               
            
                  (14)
               
               
                  Мерките, предвидени в настоящия регламент, са в съответствие със становището на Комитета по изменението на климата,
               
            ПРИЕ НАСТОЯЩИЯ РЕГЛАМЕНТ:
      Член 1
      Регламент за изпълнение (ЕС) № 725/2011 се изменя, както следва:
      
                  1)
               
               
                  Член 2 се изменя, както следва:
                  
                              а)
                           
                           
                              в параграф 2 първото изречение се заменя със следното:
                              „Заявление за одобрение на дадена иновативна технология като екологична иновация може да се подаде съгласно настоящия регламент, ако са изпълнени следните условия:“;
                           
                        
                              б)
                           
                           
                              в параграф 2 буква а) се заменя със следното:
                              
                                          „а)
                                       
                                       
                                          с нея са оборудвани не повече от 3 % от всички нови пътнически леки автомобили, регистрирани през 2009 г. — за заявленията, подадени до 31 декември 2019 г., или не повече от 3 % от всички нови пътнически леки автомобили, регистрирани през година n-4, където n е годината на подаване на заявлението — за заявленията, подадени от 1 януари 2020 г. нататък;“
                                       
                                    
                        
                              в)
                           
                           
                              добавя се следният параграф 3:
                              „3.   Заявление за одобрение на иновативна технология като екологична иновация може да бъде подадено чрез позоваване на стандартната процедура на изпитване, както следва:
                              
                                          а)
                                       
                                       
                                          на новия европейски пътен цикъл, посочен в приложение XII към Регламент (ЕО) № 692/2008 — до 31 декември 2019 г.;
                                       
                                    
                                          б)
                                       
                                       
                                          на хармонизираната в световен мащаб процедура за изпитване на лекотоварни превозни средства (WLTP), посочена в Регламент (ЕС) 2017/1151 на Комисията (*1) — от 14 март 2018 г.
                                       
                                    
                                 (*1)  Регламент (ЕС) 2017/1151 на Комисията от 1 юни 2017 г. за допълване на Регламент (ЕО) № 715/2007 на Европейския парламент и на Съвета за типово одобрение на моторни превозни средства по отношение на емисиите от леки превозни средства за превоз на пътници и товари (Евро 5 и Евро 6) и за достъпа до информация за ремонт и техническо обслужване на превозни средства, за изменение на Директива (ЕО) 2007/46/ЕО на Европейския парламент и на Съвета, Регламент (ЕО) № 692/2008, Регламент (ЕС) № 1230/2012 и за отмяна на Регламент (ЕО) № 692/2008 на Комисията (ОВ L 175, 7.7.2017 г., стр. 1).“"
						
                           
                        
            
                  2)
               
               
                  Член 3 се изменя, както следва:
                  
                              i)
                           
                           
                              буква в) се заменя със следното:
                              
                                          „в)
                                       
                                       
                                          „заявител“ означава производителят или доставчикът, или група от производители или доставчици, които подават заявление за одобрение на иновативна технология като екологична иновация;“
                                       
                                    
                        
                              ii)
                           
                           
                              добавя се следната буква е):
                              
                                          „е)
                                       
                                       
                                          „вносител на искане“ означава производител или доставчик, или група от производители или доставчици, които внасят искане за изменение на решение за одобрение на иновативна технология като екологична иновация.“
                                       
                                    
                        
            
                  3)
               
               
                  Член 4 се изменя, както следва:
                  
                              а)
                           
                           
                              заглавието се заменя със следното:
                              „Член 4
                              Заявление за одобрение на иновативна технология като екологична иновация“;
                           
                        
                              б)
                           
                           
                              параграф 2 се изменя, както следва:
                              
                                          i)
                                       
                                       
                                          уводното изречение се заменя със следното:
                                          „Заявлението за одобрение на иновативна технология като екологична иновация включва следното:“;
                                       
                                    
                                          ii)
                                       
                                       
                                          буква д) се заменя със следното:
                                          
                                                      „д)
                                                   
                                                   
                                                      методика, която да бъде използвана за доказване на намаленията на емисиите на CO2, дължащи се на иновативната технология, включително позоваване на приложимата стандартна процедура на изпитване съгласно член 2, параграф 3, или когато такава методика вече е одобрена от Комисията — позоваване на одобрената методика;“
                                                   
                                                
                                    
                                          iii)
                                       
                                       
                                          вмъква се следната буква да):
                                          
                                                      „да)
                                                   
                                                   
                                                      когато е целесъобразно, освен методиката, посочена в буква д) — опростен метод за оценка на намаленията на емисиите на CO2 за сертифициране или предварително определени стойности за намаленията на емисиите на CO2, които да се използват за целите на сертифицирането на всички превозни средства, оборудвани с иновативната технология;“
                                                   
                                                
                                    
                                          iv)
                                       
                                       
                                          в буква е) подточки i) и ii) се заменят със следното:
                                          
                                                      „i)
                                                   
                                                   
                                                      намалението на емисиите, постигнато чрез иновативната технология, както е определено в съответствие с буква д), и когато е приложимо, с буква да), отговаря на съответната прагова стойност, посочена в член 9, параграф 1, като се вземе предвид всяко влошаване на технологията с течение на времето;
                                                   
                                                
                                                      ii)
                                                   
                                                   
                                                      намаленията на емисиите на CO2 в резултат на иновативната технология, не са обхванати или са обхванати само частично от измерването на CO2 по стандартната процедура на изпитване, посочено в член 12, параграф 2, буква в) от Регламент (ЕО) № 443/2009 и както е посочено в член 2, параграф 3 от настоящия регламент;“
                                                   
                                                
                                    
                                          v)
                                       
                                       
                                          добавя се следната подточка iv):
                                          
                                                      „iv)
                                                   
                                                   
                                                      стойността на намалението на емисиите на СО2, която се отнася за превозното средство в момента на сертифицирането, като се използва опростеният метод за оценка или предварително зададени стойности на намаленията на емисиите на СО2, както е посочено в буква да), е по-ниска или равна на намалението на емисиите, постигнато от иновативната технология, определено посредством изпитвателната методика, посочена в буква д), включително всички възможни взаимодействия с други одобрени екологични иновации.“
                                                   
                                                
                                    
                        
            
                  4)
               
               
                  Член 5 се изменя, както следва:
                  
                              а)
                           
                           
                              заглавието се заменя със следното:
                              „Член 5
                              Базова линия и екологични иновации“;
                           
                        
                              б)
                           
                           
                              в параграф 1 букви а) и б) се заменят със следното:
                              
                                          „а)
                                       
                                       
                                          екологично иновативно превозно средство, което се оборудва с иновативната технология или, когато е целесъобразно, иновативната технология като самостоятелен компонент;
                                       
                                    
                                          б)
                                       
                                       
                                          превозно средство с емисии по базовата линия (baseline vehicle), което не се оборудва с иновативната технология, но във всички останали аспекти е еднакво с екологично иновативното превозно средство или, когато е целесъобразно, базовата технология като самостоятелен компонент.“;
                                       
                                    
                        
                              в)
                           
                           
                              параграф 2 се заменя със следното:
                              „2.   Ако заявителят смята, че информацията, посочена в членове 8 и 9, може да бъде доказана по начин, различен от посочените в параграф 1, заявлението за одобрение на иновативна технология като екологична иновация трябва да включва необходимите данни, обосноваващи това заключение, както и методика, която дава еквивалентни резултати.“;
                           
                        
                              г)
                           
                           
                              добавя се следният параграф 3:
                              „3.   Когато заявлението за одобрение на иновативна технология като екологична иновация се подава с позоваване на WLTP, както е посочено в член 2, параграф 3, буква б), превозното средство с емисии по базовата линия трябва да бъде онова превозно средство от фамилията за интерполация, което представлява най-неблагоприятният случай за целите на доказване на намаленията на емисиите от екологичната иновация.
                              В случая, посочен в точка 1.2.3.1, втора алинея от подприложение 6 към приложение XXI към Регламент (ЕС) 2017/1151, превозното средство с емисии по базовата линия е изпитваното превозно средство H.
                              Изборът на превозно средство с емисии по базовата линия трябва да бъде подкрепен от силни и независими статистически данни, въз основа на които могат да се направят проверими приемания относно целесъобразността и представителността на превозното средство с емисии по базовата линия.“;
                           
                        
            
                  5)
               
               
                  Член 7 се изменя, както следва:
                  
                              а)
                           
                           
                              добавя се следният параграф 1а:
                              „1а.   Когато заявителят е група от производители или доставчици, се прилагат следните условия:
                              
                                          а)
                                       
                                       
                                          независимият и сертифициран орган извършва проверките, посочени в параграф 2, букви а)—д), по отношение на всеки член на групата заявител, когато е уместно, в зависимост от съдържанието на заявлението за одобрение на дадена иновативна технология като екологична иновация;
                                       
                                    
                                          б)
                                       
                                       
                                          когато е целесъобразно от гледна точка на поверителността или конкуренцията, в подкрепа на дадено заявление членовете на групата заявители могат да представят няколко доклада от проверки за различни набори от данни.“;
                                       
                                    
                        
                              б)
                           
                           
                              параграф 2 се изменя, както следва:
                              
                                          i)
                                       
                                       
                                          вмъква се следната буква ва):
                                          
                                                      „ва)
                                                   
                                                   
                                                      проверява, в случая на член 4, параграф 2, буква да), дали опростеният метод за оценка или предварително зададените стойности на намаленията на емисиите на CO2, посочени в същата буква, са подходящи за сертифициране на намаленията на емисии на CO2 за съответните превозни средства, посочени в член 4, параграф 2, буква г), и дали отговарят на минималните изисквания, посочени в член 4, параграф 2, буква е), подточка iv);“
                                                   
                                                
                                    
                                          ii)
                                       
                                       
                                          добавя се следната алинея:
                                          „За целите по букви в) и ва) независимият и сертифициран орган изготвя предвидените за проверката протоколи от изпитвания.“;
                                       
                                    
                        
                              в)
                           
                           
                              в параграф 3 първата алинея се заменя със следното:
                              „За целите на сертифицирането на намаленията на емисиите на CO2 в съответствие с член 11 независимият и сертифициран орган, по искане на производителя, изготвя доклад относно взаимодействието между няколко различни екологични иновации, с които е оборудван един и същ тип, вариант или версия на превозното средство или, когато е приложимо, фамилия за интерполация.“
                           
                        
            
                  6)
               
               
                  Член 8 се изменя, както следва:
                  
                              а)
                           
                           
                              в параграф 1 букви а) и б) се заменят със следното:
                              
                                          „а)
                                       
                                       
                                          емисиите на CO2 от превозното средство с емисии по базовата линия и от екологично иновативното превозно средство с функционираща иновативна технология, определени чрез прилагане на методиката, посочена в член 4, параграф 2, буква д) и, когато е целесъобразно, чрез прилагане на опростения метод за оценка, посочен в буква да) от същия член;
                                       
                                    
                                          б)
                                       
                                       
                                          емисиите на CO2 от превозното средство с емисии по базовата линия и от екологично иновативното превозно средство с функционираща иновативна технология, определени чрез прилагане на стандартната процедура на изпитване, посочена в съответствие с член 2, параграф 3, буква а) или б).“;
                                       
                                    
                        
                              б)
                           
                           
                              в параграф 2 се добавя следната алинея:
                              „В случай на заявления за одобрение на иновативна технология като екологична иновация, подадени чрез позоваване на член 2, параграф 3, буква б), за целите на определянето на намаленията се оценява и се определя количествено неопределеността. Определената количествено неопределеност се изважда от общата стойност на намаленията.“;
                           
                        
                              в)
                           
                           
                              добавя се следният параграф 3:
                              „3.   В случая на предварително зададени стойности на намаленията на емисиите на CO2, предложени в съответствие с член 4, параграф 2, буква да), тези стойности се определят на равнище, което е по-ниско или равно на общите намаления, определени в съответствие с параграф 2.“
                           
                        
            
                  7)
               
               
                  Член 9 се изменя, както следва:
                  
                              а)
                           
                           
                              параграф 1 се заменя със следното:
                              „1.   Минималното намаление, което трябва да бъде постигнато от иновативната технология съгласно член 8, параграф 2, е:
                              
                                          а)
                                       
                                       
                                          1 g CO2/km в случаите на заявления, подадени с позоваване на член 2, параграф 3, буква а);
                                       
                                    
                                          б)
                                       
                                       
                                          0,5 g CO2/km в случаите на заявления, подадени с позоваване на член 2, параграф 3, буква б).“;
                                       
                                    
                        
                              б)
                           
                           
                              в параграф 2, формулировката „стандартния цикъл на изпитване“ се заменя със „стандартната процедура на изпитване“.
                           
                        
            
                  8)
               
               
                  Заглавието на член 10 се заменя със следното:
                  „Член 10
                  Оценка на заявление за одобрение на иновативна технология като екологична иновация“.
               
            
                  9)
               
               
                  Член 11 се изменя, както следва:
                  
                              а)
                           
                           
                              параграф 2 се заменя със следното:
                              „2.   Сертифицираните намаления на емисиите на CO2, дължащи се на екологичната иновация, които са доказани в съответствие със съответното решение за одобрение на иновативната технология като екологична иновация, се посочват поотделно както в документацията за одобрение на типа, така и в сертификата за съответствие съгласно Директива 2007/46/ЕО, въз основа на проведените от техническите служби изпитвания съгласно член 11 от същата директива, при използване на одобрената методика за изпитване.
                              При спазване на изискванията на решението за одобрение, определената количествено неопределеност, посочена в член 8, параграф 2, се изважда от общата стойност на намаленията за сертифициране. Ако намаленията на емисиите на CO2, дължащи се на екологична иновация, за конкретен тип, вариант, версия и, когато е целесъобразно, фамилия за интерполация, са под съответните прагови стойности, посочени в член 9, параграф 1, намаленията не се сертифицират.
                              В случай че в решението за одобрение са посочени предварително зададени намаления на емисиите на CO2, определени в съответствие с член 4, параграф 2, буква да), съответната предварително зададена стойност на емисиите може да бъде вписана директно в документацията за одобрение на типа, при условие че органът по одобряването е в състояние да потвърди, че превозното средство е оборудвано с технологията в съответствие със спецификациите на решението за одобрение.“;
                           
                        
                              б)
                           
                           
                              в параграф 4, втора алинея, стойността „1 g CO2/km“ се заменя с „0,5 g CO2/km“.
                           
                        
            
                  10)
               
               
                  Член 12 се изменя, както следва:
                  
                              а)
                           
                           
                              в параграф 1 след втората алинея се вмъква следната алинея:
                              „Комисията може също така, когато установи или е уведомена за отклонения или неточности в методиката за изпитване или в иновативната технология в сравнение с информацията, която е получила като част от заявлението за одобрение на иновативната технология като екологична иновация, да уведоми производителя за това.“;
                           
                        
                              б)
                           
                           
                              параграф 3 се заменя със следното:
                              „3.   Производител, чиито сертифицирани намаления на емисиите на CO2 вече не се вземат предвид, може да подаде заявление за ново сертифициране на съответните превозни средства в съответствие с процедурата, определена в член 11, или може, когато е уместно, в съответствие с член 12а да подаде искане за изменение на решението за одобрение, което да е подкрепено от необходимите доказателства за потвърждение на уместността на методиката за изпитване и нивото на намаленията на емисиите на CO2, постигнато чрез иновативната технология.“
                           
                        
            
                  11)
               
               
                  Вмъква се следният член 12а:
                  „Член 12а
                  Изменение на решение за одобрение на иновативна технология като екологична иновация
                  1.   Производител или доставчик, включително първоначалния заявител, може да подаде до Комисията искане за изменение на съществуващо решение за одобрение. Искането и цялата придружителна документация се подават също така по електронната поща или на електронен носител на данни, или се качват на сървър, стопанисван от Комисията. В писменото искане се изброяват придружителните документи.
                  2.   Заедно с искането за изменение се предоставят следната информация и доказателства:
                  
                              а)
                           
                           
                              данни за връзка с вносителя на искането;
                           
                        
                              б)
                           
                           
                              посочване на решението за одобрение, което да бъде изменено;
                           
                        
                              в)
                           
                           
                              описание на предложените изменения, включително обобщение на това описание;
                           
                        
                              г)
                           
                           
                              доказателства за необходимостта и целесъобразността на измененията;
                           
                        
                              д)
                           
                           
                              доказателства, че намалението на емисиите, постигнато с иновативната технология, така както е определено с помощта на изменената методика за изпитване, или, когато е целесъобразно, с новия или изменен опростен метод за оценка или предварително зададеното намаление на емисиите на CO2, отговаря на съответния праг, определен в член 9, параграф 1, като се вземе предвид всяко влошаване на технологията с времето;
                           
                        
                              е)
                           
                           
                              специален доклад за валидиране, изготвен от независим и сертифициран орган, който проверява следното:
                              
                                          i)
                                       
                                       
                                          дали изменената методика за изпитване отговаря на изискванията, определени в член 6, параграф 1, и, когато е приложимо, на изискванията, определени в член 4, параграф 2, буква е), подточка iv);
                                       
                                    
                                          ii)
                                       
                                       
                                          намалението на емисиите, постигнато с иновативната технология, така както е определено с помощта на изменената методика за изпитване, или, когато е целесъобразно, с новия или изменен опростен метод за оценка или предварително зададеното намаление на емисиите на CO2, отговаря на съответния праг, определен в член 9, параграф 1, като се вземе предвид всяко влошаване на технологията с течение на времето.
                                       
                                    
                        3.   При получаване на искането за изменение Комисията публикува обобщението на описанието на предложените изменения, посочено в параграф 2, буква в).
                  4.   Комисията извършва оценка на искането за изменение и в срок от девет месеца от получаването на пълното искане изменя решението за одобрение, освен ако са повдигнати възражения относно целесъобразността на предложените изменения.
                  В измененото решение за одобрение се посочва, когато е необходимо, неговата приложимост и информацията, изисквана в съответствие с член 11 от настоящия регламент за сертифициране на намаленията на емисиите на CO2, като се прилагат посочените в Регламент (ЕО) № 1049/2001 изключения от правото на публичен достъп до документи.
                  5.   Комисията може да изиска корекции на предложените изменения. В такъв случай Комисията се консултира относно предложените изменения с вносителя на искането, както и с други заинтересовани страни, включително първоначалния заявител за одобрение на иновативната технология като екологична иновация, и, когато е целесъобразно, взема предвид получените коментари.
                  6.   Срокът за оценката може да бъде удължен с пет месеца, ако Комисията установи, че поради сложността на иновативната технология и придружаващата я изменена методика за изпитване или поради обема и съдържанието на искането за изменение, искането не може да бъде надлежно оценено в рамките на деветмесечния срок за оценката.
                  В случай че срокът за оценката се удължава, в срок от 40 дни след получаването на искането Комисията уведомява за това вносителя на искането.
                  7.   Комисията може по всяко време да измени дадено решение за одобрение по своя собствена инициатива, по-специално за да отчете техническия напредък. Комисията се консултира с първоначалния заявител за одобрение на иновативната технология като екологична иновация и с други заинтересовани страни по отношение на измененията, които разглежда и, когато е целесъобразно, взема предвид получените коментари.“
               
            
                  12)
               
               
                  Член 14 се заличава.
               
            Член 2
      Настоящият регламент влиза в сила на двадесетия ден след деня на публикуването му в Официален вестник на Европейския съюз.
      
      
         Настоящият регламент е задължителен в своята цялост и се прилага пряко във всички държави членки.
         Съставено в Брюксел на 21 февруари 2018 година.
         
            
               За Комисията
            
            
               Председател
            
            Jean-Claude JUNCKER
         
      
      
         (1)  ОВ L 140, 5.6.2009 г., стр. 1.
      
         (2)  Регламент (ЕС) 2017/1151 на Комисията от 1 юни 2017 г. за допълване на Регламент (ЕО) № 715/2007 на Европейския парламент и на Съвета за типово одобрение на моторни превозни средства по отношение на емисиите от леки превозни средства за превоз на пътници и товари (Евро 5 и Евро 6) и за достъпа до информация за ремонт и техническо обслужване на превозни средства, за изменение на Директива (ЕО) 2007/46/ЕО на Европейския парламент и на Съвета, Регламент (ЕО) № 692/2008, Регламент (ЕС) № 1230/2012 и за отмяна на Регламент (ЕО) № 692/2008 на Комисията (ОВ L 175, 7.7.2017 г., стр. 1).
      
         (3)  Регламент (ЕО) № 692/2008 на Комисията от 18 юли 2008 г. за прилагане и изменение на Регламент (ЕО) № 715/2007 на Европейския парламент и на Съвета за типово одобрение на моторни превозни средства по отношение на емисиите от леки превозни средства за превоз на пътници и товари (Евро 5 и Евро 6) и за достъпа до информация за ремонт и техническо обслужване на превозни средства (ОВ L 199, 28.7.2008 г., стр. 1).
      
         (4)  Регламент за изпълнение (ЕС) 2017/1153 на Комисията от 2 юни 2017 г. за установяване на методика за определяне на корелационните параметри, необходими за отразяване на изменението на регламентираната изпитвателна процедура, и за изменение на Регламент (ЕС) № 1014/2010 (ОВ L 175, 7.7.2017 г., стр. 679).
      
         (5)  Регламент за изпълнение (ЕС) № 725/2011 на Комисията от 26 юли 2011 г. за установяване на процедура за одобрение и сертифициране на иновативни технологии за намаляване на емисиите на CO2 от пътнически леки автомобили съгласно Регламент (ЕО) № 443/2009 на Европейския парламент и на Съвета (ОВ L 194, 26.7.2011 г., стр. 19).